SK Úradný vestník Európskej únie C 327/33

Žaloba podaná 1. októbra 2008 – AKM/Komisia

(Vec T-432/08)

(2008/C 327/60)

Jazyk konania: nemčina

Účastníci konania

Žalobca: Staatlich genehmigte Gesellschaft der Autoren, Komponisten und Musikverleger reg. Gen. mbH (AKM) (Viedeň, Rakúsko) (v zastúpení: H. Wollmann a F. Urlesberger, advokáti)

Žalovaná: Komisia Európskych spoločenstiev

Návrhy žalobcu

— zrušiť podľa článku 231 ES ods. 1 ES rozhodnutie Komisie v rozsahu, v ktorom sa týka AKM,

— zaviazať žalovanú na náhradu trov konania.

Žalobné dôvody a hlavné tvrdenia

Žaloba sa týka rozhodnutia Komisie K(2008) 3435 v konečnom znení zo 16. júla 2008 vo veci COMP/C2/38.698 – CISAC, v ktorom Komisia prehlásila zosúladené postupy v súvislosti so vzájomným poskytovaním autorských práv k hudobným dielam medzi organizáciami kolektívnej správy autorských práv, ktoré patria do International Confederation of Societies of Authors and Composers (Mezinárodná konfederácia spoločností autorov a skladateľov – „CISAC“), za porušujúce článok 81 ES a článok 53 EHP.

Žalobkyňa žiada zrušenie rozhodnutia v rozsahu, v ktorom v ňom Komisia konštatovala, že AKM použitím obmedzení členstva obsiahnutých v článku 11 ods. 2 vzorovej zmluvy CISAC vo svojich vzájomných dohodách, respektíve použitím de facto obmedzení členstva, ako aj koordináciou územných obmedzení licencií, porušila článok 81 ES a článok 53 EHP a prikázala AKM tieto protiprávne konania ukončiť.

Žalobkyňa svoju žalobu opiera o tieto žalobné dôvody:

Žalobkyňa najskôr uvádza, že Komisia nesprávne zistila skutkový stav v súvislosti s použitím obmedzení členstva zo strany AKM. Komisia nepredložila žiadne dôkazy, ktoré by potvrdzovali skutočné použitie takýchto obmedzení zo strany AKM. Práve naopak, Komisia ponechala bez povšimnutia dôkazy o tom, že AKM uplatňuje „politiku otvoreného členstva“. Okrem toho Komisia prehliadla, že bolo od predtým platných doložiek týkajúcich sa členstva vo vzájomných zmluvách AKM prinajmenej konkludentne upustené a že už nie sú obsahom vzájomných zmlúv uzatvorených AKM.

Článok 3 rozhodnutia Komisie, v ktorom Komisia vytýka AKM, že „zosúladením územného rozdelenia, ktoré obmedzuje rozsah pôsobnosti licencie na príslušné tuzemské územie organizácie kolektívnej správy autorských práv porušila článok 81 ES a článok 53 EHP“, je ďalej v rozpore s odôvodnením rozhodnutia. Vo výroku rozhodnutia chýba najmä obmedzenie na tie formy rozširovania (satelit, internet, kábel) ktorými sa Komisia zaoberá vo svojich úvahách.

Okrem toho existujúce územné rozdelenia licencií vo vzájomných zmluvách AKM nie sú výsledkom zosúladeného postupu. Komisia sa na preukázanie existencie vedomého zosúladeného postupu opierala v zásade len o skutočnosť, že vzájomné zmluvy európskych organizácii kolektívnej správy autorských práv sa de facto riadia jednotným systémom. Toto obdobné konanie však možno bez ďalšieho vysvetliť na základe historicky tradovaných trhových štruktúr a na základe zákonných rámcových podmienok pre činnosť organizácií kolektívnej správy autorských práv.

Rozhodnutie Komisie okrem toho porušuje zásadu určitosti, pretože z článku 4 ods. 2 rozhodnutia jasne nevyplýva, čo má na mysli výzvou „preskúmať“ určité zmluvné ustanovenia.